b'\n_START_ARTICLE_\nCool Biz -kampanja\n_START_PARAGRAPH_\nCool Biz -kampanjan avulla Japanin ymp\xc3\xa4rist\xc3\xb6ministeri\xc3\xb6 pyrkii s\xc3\xa4\xc3\xa4st\xc3\xa4m\xc3\xa4\xc3\xa4n energiaa rajoittamalla ilmastoinnin k\xc3\xa4ytt\xc3\xb6\xc3\xa4. Kampanja aloitettiin kes\xc3\xa4ll\xc3\xa4 2005, jolloin ministeri\xc3\xb6iden l\xc3\xa4mp\xc3\xb6tilaksi syyskuuhun saakka s\xc3\xa4\xc3\xa4dettiin 28\xc2\xa0\xc2\xb0C._NEWLINE_Kampanjaan liittyv\xc3\xa4 pukeutumisohjeistus kehottaa ty\xc3\xb6ntekij\xc3\xb6it\xc3\xa4 k\xc3\xa4ytt\xc3\xa4m\xc3\xa4\xc3\xa4n t\xc3\xa4rk\xc3\xa4ttyj\xc3\xa4 kauluksia ja hengitt\xc3\xa4v\xc3\xa4st\xc3\xa4 materiaalista tehtyj\xc3\xa4 housuja. Ty\xc3\xb6ntekij\xc3\xb6it\xc3\xa4 opastetaan my\xc3\xb6s k\xc3\xa4ytt\xc3\xa4m\xc3\xa4\xc3\xa4n lyhythihaisia paitoja ja v\xc3\xa4ltt\xc3\xa4m\xc3\xa4\xc3\xa4n kravatin ja pikkutakin k\xc3\xa4ytt\xc3\xb6\xc3\xa4. Monet ty\xc3\xb6ntekij\xc3\xa4t olivat kuitenkin h\xc3\xa4mmentyneit\xc3\xa4, eiv\xc3\xa4tk\xc3\xa4 tienneet pit\xc3\xa4isik\xc3\xb6 heid\xc3\xa4n noudattaa uusia m\xc3\xa4\xc3\xa4r\xc3\xa4yksi\xc3\xa4 ja he tulivatkin t\xc3\xb6ihin takit k\xc3\xa4sivarsillaan ja kravatti taskussaan. Nekin, jotka pitiv\xc3\xa4t ajatusta vapaammasta pukeutumisesta hyv\xc3\xa4n\xc3\xa4, olivat ep\xc3\xa4varmoja pukeutumisestaan ty\xc3\xb6matkoilla, muiden ei-valtiollisissa ty\xc3\xb6paikoissa ty\xc3\xb6skentelevien pukeutuessa muodollisesti. Monet olivat sit\xc3\xa4 mielt\xc3\xa4, ett\xc3\xa4 oli ep\xc3\xa4kohteliasta esiinty\xc3\xa4 ilman kravattia yksityisen sektorin edustajien kanssa k\xc3\xa4ydyiss\xc3\xa4 neuvotteluissa.\n_START_SECTION_\nKampanjan tulokset\n_START_PARAGRAPH_\n28. syyskuuta 2005 Japanin ymp\xc3\xa4rist\xc3\xb6ministeri\xc3\xb6 julkaisi kampanjan tulokset. Ministeri\xc3\xb6 toteutti verkkopohjaisen kyselyn 30. syyskuuta 2005 1200 satunnaisesti valitulle henkil\xc3\xb6lle. Tulosten perusteella 95,8% vastaajista tunsi kampanjan ja 562 vastaajasta 32,7\xc2\xa0% ilmoitti, ett\xc3\xa4 heid\xc3\xa4n toimistonsa l\xc3\xa4mp\xc3\xb6tila oli ollut korkeampi kuin aiempina vuosina. N\xc3\xa4iden lukujen perusteella ministeri\xc3\xb6 arvioi kampanjan avulla saavutetun 460\xc2\xa0000 tonnin hiilidioksidip\xc3\xa4\xc3\xa4st\xc3\xb6jen s\xc3\xa4\xc3\xa4st\xc3\xb6, joka vastaa noin miljoonan kotitalouden kuukauden aikana aiheuttamia p\xc3\xa4\xc3\xa4st\xc3\xb6j\xc3\xa4._NEWLINE_Ministeri\xc3\xb6 my\xc3\xb6s ilmoitti aikovansa jatkaa kampanjaa.'